समाचार सुधर्मा राजसभा में आ पहुँचा - 'पांचाल देश के एकचक्र नगरी के समीप वेत्रवन में बकासुर नाम के कुख्यात विकराल, नरभक्षक राक्षस का किसी बलवान ब्राह्मणपुत्र ने निश्चयपूर्वक वध कर दिया है।' यह समाचार बताते हुए दारुक ने लक्षित की एक सूक्ष्म बात भी मेरे सम्मुख रख दी। उसने कहा, "यह समाचार सुनते ही द्वारिकाधीश का मुख दीप्तिमान हो उठा। उन्होंने गुप्तचर - प्रमुख को बुलवाकर दो निष्णात गुप्तचरों को शीघ्रता से वेत्रवन की ओर भिजवाने का आदेश दिया।" बकासुर-वध का समाचार सुनकर श्रीजी प्रसन्न हुए, इस बात का मुझे तनिक भी आश्चर्य नहीं हुआ। असुर, दानव, बर्बर, राक्षस, म्लेच्छों के उपद्रव को मिटाना तो उनको प्रिय था। परन्तु इस समाचार को सुनकर उन्होंने शीघ्रता से इतनी दूर तक गुप्तचरों को क्यों भिजवाया, यह बात मेरी समझ में नहीं आयी। उनकी कई गतिविधियाँ ऐसी होती थीं, जो उनके ज्येष्ठ भ्राता, दोनों माता, तात वसुदेव और प्रथम पत्नी होते हुए स्वयं मुझको भी ज्ञात नहीं होती थीं तो औरों का क्या कहना !
बड़े भैया और श्रीजी के कारण द्वारिका जनपद को समस्त क्षत्रिय - मण्डल में सम्मान का स्थान प्राप्त हुआ था। आचार्य सान्दीपनि और श्रीजी के साथ पांचाल राज्य का सौहार्दपूर्ण सम्बन्ध होने के कारण यादव राजसभा को एक वेधक आमन्त्रण प्राप्त हुआ - वह था पांचालराज द्रुपद की
पुत्री याज्ञसेना अर्थात् द्रौपदी के स्वयंवर का आमन्त्रण । राजा द्रुपद ने स्वयंवर के लिए ससैन्य काम्पिल्यनगर आने के लिए श्रीजी को बड़े आग्रह से आमन्त्रित किया था ।
मैंने याज्ञसेना और यज्ञ से ही प्राप्त उसके बन्धु - धृष्टद्युम्न- दोनों के विषय में बहुत कुछ सुना था। कहा जाता था, स्वयं यज्ञदेव ने यज्ञकुण्ड से प्रकट होकर उन दोनों को राजा द्रुपद और उनकी पत्नी सौत्रामणि को अर्पण किया था। राजा द्रुपद का यज्ञ से पूर्व शिखण्डी नाम का एक पुत्र था और यज्ञ के पश्चात् उनके आठ पुत्र हुए थे, जिनके नाम थे - सुमित्र, प्रियदर्शन, चित्रकेतु, ध्वजकेतु, वीरकेतु, सुकेतु, सुरथ और शत्रुंजया द्रौपदी के साँवले, सुगन्धित सौन्दर्य की ख्याति सम्पूर्ण आर्यावर्त में गूँज रही थी। अब तक तो मैंने उसको देखा नहीं था, परन्तु उसको प्रत्यक्ष देखने की एक अकथनीय तीव्र इच्छा मन में अवश्य थी।
पांचाल राजकन्या के स्वयंवर के लिए ससैन्य प्रस्थान करने की यादवों की तैयारियाँ आरम्भ हो गयीं। यमुना के उस पार का पांचाल राज्य विशाल था । राजकाज की सुविधा के लिए उसके दो भाग किये गये थे । उत्तर पांचाल की राजनगरी थी अहिच्छत्र । इस देश की सीमाएँ उत्तर की ओर ब्रह्मावर्त से होकर सीधे कुरुराज्य हस्तिनापुर की सीमा से मिल गयी थीं। दक्षिण पांचाल की राजनगरी थी काम्पिल्यनगर । द्रौपदी - स्वयंवर इसी नगर में होनेवाला था। इस स्वयंवर से समस्त आर्यावर्त के भवितव्य में आमूलाग्र परिवर्तन आनेवाला था । परन्तु स्वयंवर में भाग लेनेवाले मध्यदेश के कई राजा इस बात से अवगत नहीं थे। किन्तु स्वयंवर के लिए आनेवाले प्रत्येक